HUWELIKSKLOKKE VIR BOAS EN RUT - Jaco se Bybelkoerant
HUWELIKSKLOKKE VIR BOAS EN RUT
BETLEHEM. – Boas, 'n gesiene boer van die stad, het gister in die stadspoort bekend gemaak dat hy en Rut, 'n jong weduwee en skoondogter van Naomi en wyle Elimelek, eersdaags in die huwelik gaan tree.
Rut het inwoners se verbeelding aangegryp deur die liefdevolle wyse waarop sy haar skoonma bygestaan het ná die tragiese heengaan van hulle albei se mans. Dit is ook hoe haar en Boas se paaie gekruis het. Sy het as armlastige gars gaan optel om haar en haar skoonma aan die lewe te hou, en toevallig by Boas se lande uitgekom. Boas het haar opgemerk, en toe hy verneem wie dit is, sy snyers opdrag gegee om ekstra are te laat val sodat sy genoeg kan hê. Daarby het hy ook nog vir haar gevra om vir die duur van die oes by sy werksters te bly, sodat sy nie dalk op 'n vreemde se land gemolesteer sal word nie.
Die een ding het tot die ander gelei, en vandag is die hele stad saam met Rut bly oor die goeie nuus. Rut was nie vir kommentaar beskikbaar nie, maar Naomi is oorstelp van vreugde. "Ek het gedink die Here het ons vergeet, en kyk nou net hoe wonderlik sorg Hy vir ons," het sy gesê.
Boas wou nie veel oor die hele aangeleentheid sê nie, behalwe dat hy van die begin af met geen bybedoeling vir Rut gehelp het nie. "Ek het gehoor van alles wat sy vir haar skoonma gedoen het na die dood van haar man en dat sy haar ouers en haar geboorteland verlaat het om haar skoonma by te staan. Daarom wou ek haar help, want ek het sommer geweet sy moet iemand besonders wees. En ek was nie verkeerd nie."
Lees hiervan in Rut 2.
Vrou kom tot haar man se redding
KARMEL. – Die flinke optrede van 'n vrou, Abigajil vrou van Nabal die Kalebiet, het gister hier 'n bloedbad voorkom toe sy haar oor die krygsheer Dawid en sy manne ontferm het.
Nabal, 'n skatryk boer van Maon, het vroeër Dawid grof beledig toe hy by hom gaan aanklop het vir kos. Dit ondanks die feit dat Dawid en sy manne 'n geruime tyd lank Nabal se veewagters en vee beskerm het. Dawid was woedend en het met 400 gewapende manne opgeruk om wraak te neem. Sy oogmerk was om elke manlike lid van Nabal se huis te dood. Abigajil het daarvan te hore gekom en sonder haar man se medewete Dawid voorgekeer voordat hy haar man kon bereik. Sy het namens Nabal, wat sy as 'n dwaas bestempel het, vir Dawid om verskoning gevra en aan hulle kos voorgesit. Dawid het daarop van sy plan afgesien en hulle in vrede gelaat.
Nabal het vanoggend eers van haar optrede gehoor. Hy was só ontsteld dat hy 'n beroerteaanval gekry het. Sy toestand is bedenklik.
Lees alles hiervan, en ook die interessante uiteinde van die verhaal, in 1 Sam. 25.
Abraham en Sara het gistermiddag onverwags drie onbekende besoekers ontvang. Vir die geleentheid het hy 'n kalf laat slag, terwyl sy 16 kg meel ingesuur het vir roosterkoeke. Die gaste is eers laat die middag verder.
Rabbi Jesus en sy vriende gaan môreaand by die Fariseër Simon, 'n bekende in tempelkringe, eet. Ons korrespondent verwag dat dit 'n uithanggeleentheid sal wees.
Lees hiervan in Gen. 18:1-15 en Luk. 7:36-50.
Die eerste ding wat in 'n mens se gedagtes opkom wanneer jy aan die geloofslewe dink, is die groot geloofsake: ons persoonlike verhouding met die Here Jesus, ons getuienis teenoor ander, ons standvastigheid in versoeking. En dit is natuurlik uiters belangrike bestanddele in 'n gesonde geloofslewe.
Abraham en Sara was in Gen. 18 by 'n laagtepunt in hulle geloof. Té lank al moes hulle leef van beloftes van 'n groot nageslag. Nou was hulle te oud daarvoor: hy 99, sy 89. G'n wonder nie dat Sara uitbars van die lag toe God sy belofte van 'n seun herhaal. Iets wat egter opval in hierdie gebeurtenis is dat, al was hulle op 'n geestelike laagtepunt, hulle tog nie in die klein dingetjies hulle geloof prysgee nie. Let tog op met hoeveel oorgawe en oordadigheid ontvang hulle die vreemdelinge! Hierin leer hulle vir ons 'n baie groot les: Geloof word nie net in die groot dinge uitgeleef nie. In die alledaagse omgang met ander kry ons geloof sin en inhoud.
Dit was ook die geval met Boas in sy optrede teenoor Rut, en Abigajil.
So anders is Simon die Fariseër. Jesus huiwer nie om die vinger op die wond te lê nie: wanneer die ootmoed en dankbaarheid teenoor God uitbly, ly die verhouding met die medemens ook.